ET Euroopa Liidu Teataja C 240/4

Ärakuulamise eest vastutava ametniku lõpparuanne juhtumi COMP/B-1/39.326 — E.ON Energie AG kohta

(Vastavalt komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutavate ametnike pädevuse kohta teatavates konkurentsimenetlustes) artiklitele 15 ja 16 — EÜT L 162, 19.6.2001, lk 21)

(2008/C 240/05)

Otsuse eelnõu põhjal võib teha järgmisi tähelepanekuid:

Sissejuhatus

Komisjon viis 29. mail 2006 läbi etteteatamata kontrolli vastavalt määruse (EÜ) nr 1/2003 artiklile 20 ettevõtja E.ON Energie AG (edaspidi „EE”) valdustes Münchenis. Sel päeval kogutud dokumendid paigutati eraldi ruumi, mille komisjon sulges ja pitseeris 29. mai 2006. aasta õhtul. Kui kontrollikomisjoni liikmed naasesid ettevõtja EE valdustesse 30. mai 2006. aasta hommikul, leidsid nad, et pitseri välimus oli märkimisväärselt muutunud. Kontrollikomisjon koostas protokolli, millele EE lisas täiendava avalduse. Seejärel saatis komisjon asjaolude selgitamiseks teabenõude nii ettevõtjale EE kui ka pitseri tootnud ettevõtjale. Eespool esitatud teabe põhjal jõudis komisjon esialgsele järeldusele, et pitser oli rikutud ning et rikkumise eest oli vastutav ettevõtja EE.

Vastuväited ja neile vastamise aeg

Komisjon saatis vastuväited 2. oktoobril 2006 ning ettevõtja EE sai need kätte 4. oktoobril 2006. Ettevõtja EE vastas vastuväidetele 13. novembril 2006, pärast seda, kui oli saanud ühe nädala pikkuse tähtajapikenduse. EE lisas vastuväidete järeldustele vastamise vastusele teadusliku ja tehnilise arvamuse.

Juurdepääs toimikule

Ettevõtjal EE oli juurdepääs komisjoni toimikule CD-ROMi kujul, mille ta sai kätte 11. oktoobril 2006. EE ei teatanud mulle toimikule juurdepääsuga seotud probleemidest.

Ärakuulamine

6. detsembril 2006 toimus suuline ärakuulamine, milles EE esitas oma seisukohti ning täiendavaid selgitusi pitserite teatavate tehniliste omaduste kohta, kasutades selleks ekspertide abi.

Vastavalt määruse (EÜ) nr 773/2004 artikli 13 lõike 3 kohasele komisjoni kutsele osales ka pitsereid tootnud ettevõtja suulisel ärakuulamisel ja esitas oma seisukohad.

Ettevõtja EE eksperdiarvamused ja komisjoni asjaolusid käsitlev kiri

Ettevõtja EE esitas 28. märtsil 2007 eksperdiarvamuse, milles tema eksperdid uurisid kontrolli käigus tuvastatud pitseri muundumise alternatiivseid põhjuseid.

Aprillis 2007 palus komisjon väliseksperdil koostada arvamuse komisjoni pitserite teatavate omaduste ja nende käitlemise kohta. 26. aprillil 2007 viis komisjoni ekspert ettevõtja EE valdustes läbi kohapealse kontrolli, mille juures viibisid ka ettevõtja EE esindajad, samuti ka pitserite tootja. Komisjoni ekspert esitas komisjonile oma arvamuse 8. mail 2007.

6. juunil 2007 edastas komisjon ettevõtjale EE oma täiendavad järeldused asjaolusid käsitlevas kirjas ning ettevõtjale anti juurdepääs seonduvatele dokumentidele. Ettevõtja EE esitas samal päeval täiendava eksperdiarvamuse, milles kirjeldati võimalikke tegureid, mis võisid põhjustada „VOID” märgistuste tekkimise pitserile. Ettevõtja EE vastas asjaolusid käsitlevale kirjale 6. juulil 2007.

17. juuli 2007. aasta kirjas pöördus ettevõtja EE minu poole palvega korraldada veel üks suuline ärakuulamine, et võimaldada ekspertidel arutada lahkuminevaid avaldusi näost näkku kohtumistel. 26. juuli 2007. aasta kirjas lükkasin ma nende palve tagasi, selgitades, et teine suuline ärakuulamine oleks õigustatud ainult juhul, kui komisjon oleks edastanud uued vastuväited ettevõtjale EE või oleks pikendanud olemasolevate vastuväidete ulatust või muutnud nende laadi. Käesoleval juhul seda ei tehtud ning seda ettevõtja EE ka ei väitnud.

1. oktoobri 2007. aasta kirjas esitas ettevõtja EE komisjonile kolmanda eksperdiarvamuse, milles uuriti täiendavalt teatavaid asjaolusid, mis võisid mõjutada pitserite vormi muutumist.

Seejärel palus komisjon oma eksperdil kommenteerida ettevõtja EE teist ja kolmandat eksperdiarvamust ning viia vajadusel läbi täiendavaid katseid. Komisjoni ekspert esitas täiendava eksperdiarvamuse 20. novembril 2007, milles ta jäi kindlaks oma eelmistele järeldustele ning esitas oma uute katsete tulemused. Komisjon saatis 23. novembril 2007 ettevõtjale EE teise asjaolusid käsitleva kirja ning andis talle juurdepääsu seonduvatele dokumentidele. Ettevõtja EE palvel pikendasin ma täiendavatele asjaoludele vastamise tähtaega ühe nädala võrra. Ettevõtja EE vastas õigeaegselt 10. detsembril 2007.

Otsuse eelnõu

Otsuse eelnõu on esimene määruse (EÜ) nr 1/2003 artikli 23 lõike 1 kohane otsus, milles esitatakse uued karistusmäärad ja pitseri rikkumisega seotud erimenetlus. Menetluslikke rikkumisi on oluliste rikkumiste puhul võetud arvesse raskendavate asjaoludena ning komisjon on sellest tulenevalt kartellijuhtumeid käsitlevates lõplikes otsustes trahvimäära tõstnud.

Komisjonile esitatud otsuse eelnõu sisaldab ainult neid vastuväiteid, mille kohta ettevõtjale EE on antud võimalus väljendada oma seisukohti.

Leian, et käesolevas juhtumis on järgitud ettevõtja EE õigust ärakuulamisele.